和穎叔遊浮丘觀
作者：郭祥正
朝代：宋

paragraphs: 潭潭洞天門，孰出朱明右。
突疑雲翼張，竦見冰骨痩。
飛仙時往來，别有通海竇。
此事僅傳聞，世人豈能覯。
欹簷榛棘合，壞壁青紅舊。
汲泉煉丹處，頽廢無完甃。
不逢博物人，妙跡誰復究。
黄冠禀使者，乘時力營構。
飛閣凌滄波，誅林逐羣狖。
松蘿翠欲滴，蘭茝芬可嗅。
秋蟾助餘魄，蓬島分小岫。
披披宿靄散，泠泠諸籟奏。
超然俗慮息，揮手出宇宙。
况逢老集仙，氣奪天下秀。
落筆誠千言，霹靂震白晝。
于兹惜分攜，作惡須摻袖。